A TANÁCS HATÁROZATA
(2007. március 5.)
az Európai Unió Tanácsa főtitkárhelyettesének a schengeni környezet kommunikációs infrastruktúrájával kapcsolatos, annak az Európai Közösségek költségén egy kommunikációs infrastruktúrába való migrációjáig történő szolgáltatásnyújtásra vonatkozó szerződések megkötése és kezelése céljából egyes tagállamok képviseletére való felhatalmazásáról
(2007/149/EK)
AZ EURÓPAI UNIÓ TANÁCSA,
tekintettel az Európai Unióról szóló szerződéshez és az Európai Közösséget létrehozó szerződéshez csatolt, a schengeni vívmányoknak az Európai Unió keretébe történő beillesztéséről szóló jegyzőkönyvre és különösen annak 7. cikkére,
mivel:
(1)
A Tanács az 1999/870/EK határozattal (1) főtitkárhelyettest hatalmazta fel arra, hogy egyes tagállamok nevében megkösse és kezelje a schengeni környezet kommunikációs infrastruktúrájának, a SISNET-nek a telepítésére és működtetésére vonatkozó szerződést.
(2)
Az említett felhatalmazás alapján megkötött, SISNET-re vonatkozó szerződés 2008. november 13-án automatikusan megszűnik és a jelenlegi vállalkozóval való közvetlen tárgyalás útján nem újítható vagy hosszabbítható meg.
(3)
Az érintett tagállamok rámutattak annak szükségességére, hogy a jelenlegi SISNET-szerződést új szerződésnek kell követnie, és felkérték a Tanács főtitkárhelyettesét, hogy a szükséges előkészítő intézkedések végrehajtása, valamint ezen új SISNET-szerződés megkötése és kezelése tekintetében képviselje őket.
(4)
A feladat, amelyet a Tanács főtitkárhelyettese egyes tagállamok nevében ellát, különbözik azoktól a feladatoktól, amelyeket a főtitkárhelyettes az Európai Közösséget létrehozó szerződés és az Európai Unióról szóló szerződés alapján fennálló kötelezettségei alapján lát el.
(5)
Ezért helyénvaló, hogy a főtitkárhelyettest ezzel a feladattal a Tanács kifejezett határozata útján bízzák meg.
(6)
Ez a pályázati eljárás olyan kockázatokkal jár, amelyek kívül esnek a Tanács és a tagállamok ellenőrzésén, a 2007. február 15-i Tanács továbbá felkéri a Bizottságot, hogy hatáskörében a lehető leghamarabb tegyen javaslatokat a SIS-nek, a SIRENE-nek és a VISION-nek az s-TESTA hálózatba való, 2008. november 13-ig történő migrációjának lehetővé tételére,
A KÖVETKEZŐKÉPPEN HATÁROZOTT:
1. cikk
A Tanács felhatalmazza a Tanács főtitkárhelyettesét, hogy az érintett tagállamok (Ausztria, Belgium, a Cseh Köztársaság, Dánia, az Egyesült Királyság, Észtország, Finnország, Franciaország, Görögország, Hollandia, Írország, Lengyelország, Lettország, Litvánia, Luxemburg, Magyarország, Málta, Németország, Olaszország, Portugália, Spanyolország, Svédország, Szlovákia, Szlovénia) képviselőjeként járjon el a következők tekintetében:
a)
a schengeni környezet kommunikációs infrastruktúrájával kapcsolatos, annak az Európai Közösségek költségén egy kommunikációs infrastruktúrába való migrációjáig történő szolgáltatásnyújtást célzó ajánlati felhívás lefolytatása;
b)
e szolgáltatások nyújtására vonatkozó szerződések megkötése és kezelése.
2. cikk
Az érintett tagállamok nevében az 1. cikkben említett, az ajánlati felhívás előkészítésével és a későbbi szerződések kezelésével járó munkát a Tanács Főtitkársága rendes igazgatási feladatainak részeként végzi.
3. cikk
Mindazokra a kérdésekre, amelyek a Tanács Főtitkárságának az e határozat szerinti igazgatási feladatainak ellátása során tett cselekedeteiből vagy történt mulasztásaiból következő szerződésen kívüli felelősségével kapcsolatosak, az Európai Közösséget létrehozó szerződés 288. cikkének második bekezdése az irányadó. Ezért a kártérítési vitákra a Szerződés 235. cikkét kell alkalmazni.
4. cikk
(1) Az 1. cikkben említett szerződések megkötésével és kezelésével kapcsolatos költségvetéssel összefüggésben a Tanács főtitkára nevére szóló, az 1999/870/EK határozatban említett szerződések kezelése céljából megnyitott külön bankszámlát használják fel.
(2) A főtitkárhelyettest felhatalmazzák, hogy az (1) bekezdésben említett bankszámlát az e határozat alapján fennálló kötelezettségei teljesítése céljára használja.
5. cikk
Ez a határozat elfogadása napján lép hatályba.
6. cikk
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2007. március 5-én.